Document ID: 31995R2597

Uredba Sveta (ES) št. 2597/95
z dne 23. oktobra 1995
o predložitvi statističnih podatkov o nominalnem ulovu držav članic, ki lovijo na določenih območjih izven Severnega Atlantika
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti, zlasti člena 43 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2]
ker je Evropska skupnost postala članica Organizacije ZN za prehrano in kmetijstvo (FAO),
ker protokol, sklenjen med Svetom Evropske unije in Komisijo Evropskih skupnosti, predvideva, da Komisija organizaciji FAO posreduje zahtevane statistične podatke,
ker se lahko, skladno z načelom subsidiarnosti, cilje predlaganega ukrepa doseže samo na podlagi pravnega akta Skupnosti, saj lahko le Komisija koordinira potrebno usklajevanje statističnih informacij na nivoju Skupnosti, medtem ko je zbiranje statističnih podatkov za ribištvo in potrebna infrastruktura za obdelavo in spremljanje njihove zanesljivosti glavna obveznost držav članic,
ker posebna metoda oblikovanja ustrezne statistike Skupnosti, ki temelji na nacionalnih statističnih sistemih, zahteva zelo tesno sodelovanje med Komisijo in državami članicami, zlasti pa sodelovanje s Stalnim odborom za kmetijsko statistiko, ustanovljenim z Odločbo (EGS) 72/279 [3],
SPREJEL NASLEDNJO UREDBO:
Člen 1
Vsaka država članica Komisiji predloži podatke o nominalnih ulovih s plovili, ki so registrirana ali plujejo pod zastavo države članice, ki lovi na določenih območjih izven Severnega Atlantika, ob upoštevanju Uredbe Sveta (Euratom, EGS) št. 1588/90 z dne 11. junija 1990 o spoštovanju statistične zaupnosti pri prenosu podatkov na Statistični urad Evropske skupnosti [4].
Podatki o nominalnem ulovu vključujejo izkrcane ali na morju pretovorjene ribiške proizvode, ne glede na njihovo obliko, ne vključujejo pa količin, ki so po ulovu odvržene v morje, porabljene na krovu ali na krovu uporabljene kot vaba. Podatki se evidentirajo v najbližji toni žive teže, ki se zabeleži pri izkrcanju ali pretovarjanju.
Člen 2
1. Podatki, ki jih je treba predložiti, se nanašajo na nominalni ulov na vseh večjih ribolovnih območjih in podobmočjih, navedenih v Prilogi I, opisanih v Prilogi II in prikazanih v Prilogi III. Za vsako večje ribolovno območje so v Prilogi IV naštete vrste, za katere je treba zbrati podatke.
2. Podatki se za vsako koledarsko leto predložijo v šestih mesecih po zaključku leta.
3. Če plovila držav članic iz člena 1 niso lovila na glavnem ribolovnem območju v določenem koledarskem letu, država članica o tem primeru obvesti Komisijo. Če pa je prišlo do ribolova na glavnem ribolovnem območju, je treba predložiti podatke samo za kombinacije vrsta/podrazdelek, za katere je bil evidentiran ulov v določenem letnem obdobju.
4. Podatkov o manj pomembnih vrstah, ki so jih ulovila plovila države članice, ni treba posebej navajati, lahko pa so vključeni v agregirani obliki pod pogojem, da teža proizvodov ne presega 5 % skupnega letnega ulova na glavnem ribolovnem območju.
5. Seznam statističnih ribolovnih območij ali njihovih podrazdelkov ter vrste je možno spremeniti na podlagi postopka iz člena 5.
Člen 3
Razen v primerih, kjer določbe, sprejete na podlagi skupne ribiške politike, zahtevajo drugače, smejo države članice uporabiti postopke vzorčenja za pridobitev podatkov o ulovu za tiste dele flote, pri kateri bi za popolno zajetje podatkov prišlo do prekomerne uporabe upravnih postopkov. Podrobnosti o postopkih vzorčenja skupaj s podrobnimi podatki deleža v skupnih podatkih, dobljenih s tovrstnimi postopki, mora država članica vključiti v poročilo, ki ga predloži na podlagi člena 6(1).
Člen 4
Države članice izpolnijo svoje obveznosti na podlagi člena 1 in 2 s predložitvijo podatkov na magnetnem mediju v obliki, ki je določena v Prilogi V.
S predhodnim soglasjem Komisije lahko države članice predložijo podatke v drugačni obliki in na drugačnem mediju.
Člen 5
1. Kjer se mora upoštevati postopek iz tega člena, predsednik preda zadevo Stalnemu odboru za kmetijsko statistiko, v nadaljevanju "Odbor", bodisi na lastno pobudo ali na zahtevo predstavnika države članice.
2. Predstavnik Komisije predloži Odboru osnutek ukrepov v sprejetje. Odbor poda svoje mnenje o osnutku v roku, ki ga lahko predpiše predsednik glede na nujnost zadeve. Mnenje se poda z večino glasov, določeno v členu 148(2) Pogodbe ES za primer odločitev, ki jih mora sprejeti Svet na predlog Komisije. Glasovi predstavnikov držav članic v Odboru se ponderirajo na način, določen v istem členu. Predsednik ne glasuje.
3. (a) Komisija sprejme predvidene ukrepe, če so skladni z mnenjem Odbora.
(b) Če predvideni ukrepi niso skladni z mnenjem Odbora ali če mnenje ni bilo podano, Komisija nemudoma predloži Svetu predlog v zvezi z zahtevanimi ukrepi. Svet odloča s kvalificirano večino.
Če po poteku treh mesecev od datuma podanega predloga Svet ni storil ničesar, predlagane ukrepe sprejme Komisija.
Člen 6
1. V dvanajstih mesecih od začetka veljavnosti te uredbe države članice predložijo Komisiji podrobno poročilo, v katerem opišejo, kako so prišle do podatkov ulova ter navedejo stopnjo reprezentativnosti in zanesljivosti teh podatkov. Komisija sestavi povzetek teh poročil za razpravo v okviru pristojne delovne skupine Odbora za kmetijsko statistiko.
2. V treh mesecih od datuma uvedbe ukrepov, države članice obvestijo Komisijo o vseh spremembah podatkov iz odstavka 1.
3. Kjer se v metodoloških poročilih iz odstavka 1 pokaže, da država članica ne more takoj izpolniti zahtev te uredbe in da so potrebne spremembe pri postopkih in metodologijah raziskav, lahko Komisija, v sodelovanju z državo članico znotraj Stalnega odbora za kmetijsko statistiko, določi prehodno obdobje dveh let, v katerem je treba doseči namen te uredbe.
4. Metodološka poročila, prehodne ureditve, razpoložljivost podatkov ter druga ustrezna vprašanja, ki zadevajo uporabo te uredbe, enkrat letno pregleda pristojna delovna skupina Odbora za kmetijsko statistiko.
Člen 7
Ta uredba začne veljati dan po objavi v Uradnem listu Evropskih skupnosti.
Uporablja se od 1. januarja 1995.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 23. oktobra 1995

Labels: 19
13
6
12
18